O‘zbekistonlik futbolchi qizlar Osiyo chempionatida ilk marotaba ishtirok etmoqda

Xitoyning Nankin shahrida 16 yoshgacha bo‘lgan qizlar o‘rtasida boshlangan Osiyo chempionatida o‘zbekistonlik qizlar ham ishtirok etmoqda, deya xabar bermoqda O‘zA axborot agentligi. Chempionat final bosqichida 12 mamlakat terma jamoalari to‘rt guruhga bo‘lingan holda o‘zaro kuch sinashmoqda.

Osiyo chempionatining final bosqichida ilk marotaba ishtirok etayotgan O‘zbekiston terma jamoasi “C” guruhidan chiqish uchun Janubiy Koreya va Tailand futbolchilari bilan raqobatlashmoqda. Gulnora A’zamova bosh murabbiylik qilayotgan jamoa dastlabki turda Janubiy Koreya vakillariga qarshi to‘p surdi va uchrashuvda hisob ochilmadi.
Musobaqa qoidasiga ko‘ra, o‘z guruhida g‘olib chiqqan jami to‘rt terma jamoa yarim finalda qatnashish imkoniga ega bo‘ladi. Mazkur chempionatda sovrinli o‘rinlarni egallagan uch mamlakat terma jamoasi 2014-yilda Kosta-Rikada 17 yoshgacha qizlar o‘rtasida o‘tkaziladigan jahon chempionatida ishtirok etadi.